《渭水》
宋代·刘攽

鸟鼠流清渭，岍岐导众山。悬车循暗谷，断栈出重关。

长路去未已，连峰深更艰。秋高木落外，天夐鸟飞间。

日出看群动，烟收认百蛮。别肠逾九绝，愁泪独长潸。

立志薄轩冕，隐居宜草菅。自甘家食薄，还爱綵衣斑。

从吏负夙愿，辞亲何厚颜。简书今可畏，幕府尚馀閒。

猿叫无劳思，鸿冥不易攀。归来城阙望，但见白云还。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。